CELEX: 32020R2191
Language: et
Date: 2020-11-20 00:00:00
Title: Komisjoni delegeeritud määrus (EL) 2020/2191, 20. november 2020, millega muudetakse delegeeritud määrust (EL) 2015/2446 sisenemise ülddeklaratsioonide ja väljaveoeelsete deklaratsioonide esitamise tähtaegade osas Suurbritannia ja Põhja-Iiri Ühendkuningriigist, Kanalisaartelt ja Mani saarelt lähtuva või sinna suunduva meretranspordi puhul

23.12.2020   
               
               
                  ET
               
               
                  Euroopa Liidu Teataja
               
               
                  L 434/8
               
            
         KOMISJONI DELEGEERITUD MÄÄRUS (EL) 2020/2191,
         20. november 2020,
         millega muudetakse delegeeritud määrust (EL) 2015/2446 sisenemise ülddeklaratsioonide ja väljaveoeelsete deklaratsioonide esitamise tähtaegade osas Suurbritannia ja Põhja-Iiri Ühendkuningriigist, Kanalisaartelt ja Mani saarelt lähtuva või sinna suunduva meretranspordi puhul
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingut, (1) eriti selle artiklit 126 ja artikli 127 lõiget 1,
         võttes arvesse lepingule lisatud Iirimaa ja Põhja-Iirimaa protokolli, eriti selle artikli 5 lõikeid 3 ja 4 ning artikli 13 lõiget 1,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (2) eriti selle artikli 131 punkti b ja artikli 265 punkti a„
         ning arvestades järgmist:
         
                     (1)
                  
                  
                     29. märtsil 2017 esitas Ühendkuningriik Euroopa Liidu lepingu artikli 50 kohase teate kavatsuse kohta liidust välja astuda.
                  
               
                     (2)
                  
                  
                     1. veebruaril 2020 astus Ühendkuningriik välja Euroopa Liidust ja Euroopa Aatomienergiaühendusest. Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (edaspidi „väljaastumisleping“) artiklite 126 ja 127 kohaselt kohaldatakse liidu õigust Ühendkuningriigi suhtes ja Ühendkuningriigis üleminekuperioodi jooksul, mis lõpeb 31. detsembril 2020 (edaspidi „üleminekuperiood“).
                  
               
                     (3)
                  
                  
                     Vastavalt väljaastumislepingu artiklile 185 ning Iirimaa ja Põhja-Iirimaa protokolli artikli 5 lõikele 3 kohaldatakse pärast üleminekuperioodi lõppu Ühendkuningriigi suhtes ja Ühendkuningriigis seoses Põhja-Iirimaaga (välja arvatud Ühendkuningriigi territoriaalveed) määruse (EL) nr 952/2013 artikli 5 punktis 2 määratletud tollialaseid õigusakte. Lisaks kohaldatakse nimetatud protokolli artikli 5 lõike 4 ja 2. lisa punkti 1 kohaselt määrust (EL) nr 952/2013 Ühendkuningriigi suhtes ja Ühendkuningriigis seoses Põhja-Iirimaaga. Seepärast tuleks kõnealuse määruse viidetest Suurbritannia ja Põhja-Iiri Ühendkuningriigile välja jätta Põhja-Iirimaal asuvad sadamad.
                  
               
                     (4)
                  
                  
                     Alates üleminekuperioodi lõpust tuleb Ühendkuningriigist liidu tolliterritooriumile saabuva kauba kohta esitada sisenemise ülddeklaratsioon ning kauba kohta, mis viiakse liidu tolliterritooriumilt välja Ühendkuningriiki, välja arvatud Põhja-Iirimaale, tuleb esitada väljaveoeelne deklaratsioon. Kõnealused deklaratsioonid tuleb esitada tähtaja jooksul, mis annab liikmesriikide tolliasutustele ja Ühendkuningriigi tolliasutustele seoses Põhja-Iirimaaga piisavalt aega, et teha enne kauba sissetoomist ja väljavedu julgeoleku ja turvalisuse eesmärgil nõuetekohane riskianalüüs, ilma et see põhjustaks märkimisväärseid häireid ettevõtjate logistilistes voogudes ja protsessides.
                  
               
                     (5)
                  
                  
                     Komisjoni delegeeritud määruses (EL) 2015/2446 (3) on kehtestatud konkreetsed tähtajad sisenemise ülddeklaratsioonide või väljaveoeelsete deklaratsioonide esitamiseks liidu tolliterritooriumi ja mis tahes Põhjamere sadama vahel toimuva kaubaveo puhul. Pärast üleminekuperioodi tuleks samu tähtaegu kohaldada kauba puhul, mida veetakse meritsi Ühendkuningriigi sadamatest või sadamatesse, mis ei asu Põhjamerel. Seepärast tuleks Põhjamere sadamate jaoks kehtestatud tähtaegasid kohaldada kõikide Suurbritannia ja Põhja-Iiri Ühendkuningriigi ning Kanalisaarte ja Mani saare sadamate suhtes, kui on vaja sisenemise ülddeklaratsiooni või väljaveoeelset deklaratsiooni.
                  
               
                     (6)
                  
                  
                     Käesolev määrus peaks jõustuma võimalikult kiiresti ja seda tuleks kohaldada alates 1. jaanuarist 2021, et tagada tolliasutuste ja ettevõtjate sujuv igapäevane toimimine pärast üleminekuperioodi lõppu,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määrust (EL) 2015/2446 muudetakse järgmiselt:
            
                        1)
                     
                     
                        artikli 105 punkti c lisatakse järgmine alapunkt:
                        
                                    „vi)
                                 
                                 
                                    Suurbritannia ja Põhja-Iiri Ühendkuningriigi sadamad, välja arvatud Põhja-Iirimaal asuvad sadamad, ning Kanalisaarte ja Mani saare sadamad;“;
                                 
                              
                  
                        2)
                     
                     
                        artikli 244 lõike 1 punkti a alapunkt ii asendatakse järgmisega:
                        
                                    „ii)
                                 
                                 
                                    liidu tolliterritooriumi ning Gröönimaa, Fääri saarte, Islandi või Läänemere, Põhjamere, Musta mere või Vahemere sadamate, kõikide Maroko sadamate ning kõikide Suurbritannia ja Põhja-Iiri Ühendkuningriigi sadamate, välja arvatud Põhja-Iirimaal asuvad sadamad, ning Kanalisaarte ja Mani saare sadamate vaheliste konteinervedude puhul hiljemalt kaks tundi enne liidu tolliterritooriumil asuvast sadamast väljumist;“.
                                 
                              
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. november 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 29, 31.1.2020, lk 7.
         
            (2)  ELT L 269, 10.10.2013, lk 1.
         
            (3)  Komisjoni 28. juuli 2015. aasta delegeeritud määrus (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid täpsustavate üksikasjalike eeskirjadega (ELT L 343, 29.12.2015, lk 1).